4. Kutani hi siku ri n’wana, a twa huwa leyi kulu ya vanhu lava twakalaka va tsakile va ri karhi va tshunelela laha a ri kona hi ka ntsongo ka ntsongo. "Ndzi ku byerile leswaku ntiyiso ndzi ta wu kuma Mashimbye!" Ku vula Baloyi, va tshamile ehenhla ka ribye kwale makhwatini. Va tidzahela fole ra vona. "Tana na tona Thevu!" Kwalaho Baloyi a tintshunxa hinkwato ku ya hilaha a hlamuseriweke ha kona hi N'wa-Mathonsi. A hlamusela a kondza a ku chapu! "U tirhile Thevu! U tirhile wa ngati!" "A swo ndzi boha. Vavanuna vo hanyisana. U ndzi nwaya nhlana na mina ndzi ku nwaya nhlana." A vula, a langutile nghala leyi a yi ri ka phakiti ra mencisi leri a a ri khomile. Va miyelanyana. Mashimbye a gayela mhaka hinkwayo a lo whi! Hinkwavo va langutile le kule le! "Swi vula leswaku loko Misaveni a lava ku kuma ntiyiso u fanela ku ya eVenda." Ku vula Mashimbye, a tikhomile xilebvu. "Ina! Swi ta kwalaho. Kambe a ndzi tshembi loko a ta ri kuma tiko leri ri vuriwaka - Ngwenani ya Themeli. Ri twala ri ri machokolobyanyini ngopfu. Tindhawu ta le kule laha mi fikaka mi siya movha endleleni loko mi ya ka tona, mi pandza hi milenge nhloko yi kala yi pandza." Ku hlamula Baloyi. "U ta kala a ku kuma u to swi yini A nga na ndlela yin'wana handle ka ku famba a n'wi lava." I Mashimbye a vulaka?